Suid Afrikaanse Nuus Thread - Page 79 - Stormfront
Page 79 of 226 « First < 29 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 129 179 > Last »
06-15-2006, 03:10 AM #781
‘Helpers’ het hulle besteel, sê kaptein
Toe ’n vliegtuig met mnr. Mintie Basson (22) daarin Sondag in ’n Brakpanse dam neerstort, is hy aan sy hare onder die water uitgetrek. Sy bebloede gesig en toe oë het die vlieënier, sy vlieginstrukteur, laat glo hy is dood.
Hy en sy instrukteur het oorleef, maar moes ná die ongeluk gered word van ’n skare op die damwal waar Basson besteel is, is gister aan Beeld vertel.
Kapt. Mirek Zalewski, professionele vlieënier en instrukteur by ’n vliegskool langs Carnival City aan die Oos-Rand, het gister gesê hy is geskok oor die optrede van inwoners op wie se bystand hy gereken het.
Daily Sun, susterkoerant van Beeld, het vroeër berig ’n negejarige seuntjie van die plakkersgemeenskap het die twee uit die vliegtuig gered. Zalewski het egter gesê hy wil vertel wat werklik gebeur het. Hulle het omstreeks 12:30 in ’n Rans S10-kunsvliegtuig opgestyg vir Basson se laaste vliegles voor ’n solovlug om sy vlieglisensie vir dié soort vliegtuig aan te pas.
“Hy het baie goed gedoen,” vertel Zalewski, met ’n groot sny aan die gesig.
“Ons het enjin- of ratkasprobleme opgedoen en die vliegtuig het drasties hoogte begin verloor. Ek het besef ons sou nie veilig kon land binne die vliegveld-grense nie, weens die plakkershutte naby die aanloopbaan.”
Daar is ook ’n sokkerveld 10 m verder, waar beeste gewei het. “Die enigste opsie was ’n noodlanding in die dam.”
Ná die val het Zalewski gesien Basson, wat langs hom gesit het, se kop is onder die water, en dat hy vassit.
Basson is “aan die hare” na bo getrek en bevry. In die vlak water het ’n skare om die wrak begin versamel.
“Party het probeer help. Toe sien ek hul hande is in ons sakke. Ons was vol petrol en Mintie vol bloed. Die skare het ons omring, Mintie se beursie en selfoon gesteel en bier by sy keel probeer afgooi. Ek was geskok.”
Toe mnr. Thys Basson, Mintie se pa en eienaar van die vliegtuig, en Zalewski se seun Matthew (21) egter ná die ongeluk by die toneel aankom, het 300 mense saamgedrom en is hul motor getakel. “Hulle het aan die motor gekap en geskree: ‘Ons het hulle gered, julle moet vir ons geld gee’,” het Basson sr. aan Beeld gesê.
“Ons kon nie eers eerstehulp doen nie en moes wegjaag.” Zalewski het gekla oor die gevaar van ’n informele nedersetting slegs 10 m van die aanloopbaan en oor kinders wat naby vlieënde helikopters met vlieërs speel.
Die Burgerlugvaartowerheid het gister die enjin en ratkas begin ondersoek om die oorsaak van die ramp vas te stel.
In Pretoria het Mintie Basson, met ’n paar skrape en ’n gebreekte voet, volgens sy pa nog “niks onthou” van die agt uur ná sy val nie.
06-15-2006, 03:17 AM #782
‘Woonwa’ jaag land vol
Rustenburg. – ’n Inwoner van dié Noordwes-stad sit met sy hande in die hare oor verkeersoortredings wat honderde kilometer van sy huis af skynbaar deur sy woonwa begaan word.
Meer as R8 000 se boetes het sedert Januarie verlede jaar in mnr. Manie Smit se posbus beland, om nie eens te praat van die talle kere wat skuldinvorderaars al met dagvaardings aan sy voordeur kom klop het nie.
Smit wens hy kan die bestuurder van die wit Volvo betrap wat dieselfde registrasienommer as sy woonwa het. Hy meen dié nommerplate is vervals.
Op foto’s wat deur spoedkameras in Kimberley, Beaufort-Wes en Warrenton geneem is, lyk dit of die bestuurder breed glimlag in die wete dat die boetes hom nooit sal bereik nie.
Die Smits het einde ten laaste verlede maand hul woonwa se registrasienommer laat verander. Maar dit het nie gekeer dat hulle Sondag weer met ’n dagvaarding gedreig is nie.
Die spoedvraat in die wit Volvo het lang ligte hare en ’n stoppelbaard. Geen lisensieskyfie is op die motor se voorruit sigbaar nie.
“Ek kan nie glo geen verkeersman het die man nog afgetrek nie. Hy jaag teen 122 km/h in ’n 60 km/h- sone deur dorpe en lê die afstand tussen Warrenton en Beaufort-Wes in ’n blits af,” het Smit gesê.
Ná talle telefoonoproepe, briewe en selfs ’n persoonlike besoek aan die betrokke verkeersowerhede is die meeste boetes teen Smit teruggetrek. Hy het ’n bedrogklag by die polisie ingedien, maar hulle sê hulle kan niks doen sonder die beweerde oortreder se naam en adres nie.
Insp. Jonsie Strydom van die speurtak in Kimberley het gesê die oortreder sal vasgetrek kan word as hy voorgekeer word. Dít is die taak van die verkeersowerhede.
Mnr. Dennis Bothma, verkeershoof van Beaufort-Wes, het gesê die registrasienommer is onder die verkeersmanne gesirkuleer. Hy sal ná gister se Beeld-navraag ook seker maak al die boetes teen Smit is teruggetrek en dat hy nie nuwes ontvang nie.
Smit het gevra dat motoriste die naaste polisie kontak as hulle ’n wit Volvo met registrasienommer FHS 692 NW gewaar.
06-15-2006, 03:19 AM #783
Goeiemôre, engele wat radio luister
’n Blinde man en sy gesig- gestremde vrou wat onlangs hul huis in ’n brand verloor het, het gister agter die mikrofone van ’n Pretoriase radiostasie ingeskuif en kort daarna het die trane begin vloei.
Jacaranda 94.2 het gister ’n rekordgetal oproepe, e-posse en fakse gekry nadat luisteraars vroeër in Beeld gelees het van die brand wat mnr. Johan van Zyl en sy vrou, Sonet, se huis in Mountain View, Pretoria, verwoes het.
Luisteraars het op strepe aangebied om die gesin te help en gister was die egpaar self agter die mikrofone, terwyl hulp om hul huis te herbou na dié radiostasie ingestroom het.
Mnr. Van Zyl is blind en sy vrou het net 20% sig. Robbie, hul vyfjarige seun wat ook gesiggestremd is, is in die brandende huis vasgekeer. Bure het die diefwering van sy kamervenster oopgebreek en hom gered.
“Ek kry nou sommer so ’n benoude gevoel op my maag,” het mev. Van Zyl gesê voordat sy en haar man saam met die oggendspan van Jacaranda 94.2 op die lug gegaan het.
Tydens die Good morning Angels-insetsel (’n program waar luisteraars inbel om ander mense te help), het die gesin onder meer boumateriaal, geskenkbewyse vir klere, kontant en meubels gekry.
Die aanbieders van die program, Kieno Kammies en Dianne Broodryk, het ook regstreeks met Robbie in die hospitaal gesels. Hy is ’n paar dae gelede na ’n gewone saal oorgeplaas nadat hy ernstige inwendige brandwonde opgedoen het.
Nóú is dit egter ’n moeilike taak om die woelige mannetjie in sy hospitaalkamer besig te hou.
Robbie kry steeds sielkundige behandeling om die gebeure om die brand te probeer verwerk, maar volgens sy ma gaan dit stukke beter.
“Dit is wonderlik om te besef hoeveel mense in die land nog goeie harte het. Ons kan net baie dankie sê vir almal wat vir ons gebid en gehelp het,” het sy gesê.
Broodryk moes self kort-kort die trane wegvee.
“Good morning Angels is nie ’n huilsessie nie – dis gelukkige trane. Dis amper asof jy die mense se verligting kan voel,” het sy gesê.
06-15-2006, 03:22 AM #784
Padvalke tronk toe oor omkopery
Hoedspruit. – Twee verkeersbeamptes wat ’n boer van dié omgewing in Limpopo wou omkoop, is eergister elk vyf jaar tronkstraf opgelê.
Die twee verkeersbeamptes, wat elk 40 jaar oud is, se vonnis behels nie ’n boete-opsie nie. Die vonnis is ook nie opgeskort nie.
Ronald Moyana en Johan Mkansi, wat verkeersbeamptes by die plaaslike owerheid was, is eergister in die Lulekani-streekhof gevonnis.
Supt. Moatshe Ngoepe, polisiewoordvoerder in die Mopani-streek van Limpopo, het gesê dié stewige vonnis sal hopelik as teenvoeter dien vir diegene wat hulle nog wil skuldig maak aan omkopery.
Monyana en Mkansi het verlede jaar die boer se seun vasgetrek omdat hy ’n trekker glo sonder ’n lisensie bestuur het.
In plaas daarvan om hom te beboet, wou hulle by die boer omkoopgeld en ook skape gehad het.
Die boer het geweier en die saak by die polisie aangemeld waarna die twee in hegtenis geneem is.
06-15-2006, 03:34 AM #785
Nuwe wet sal rokers behóórlik laat hoes
Ek hoop dieselfde vir drank!!!
JOHANNESBURG. – Die aantal rokers in Suid-Afrika het afgeneem sedert streng rookwetgewing in 1999 ingestel is, meen die departement van gesondheid.
Luidens die departement se omvattende demografiese en gesondheidsopname van 2003 het rokers in die eerste drie jaar ná die wetgewing in werking getree het met 11% onder mans en 3% onder vroue afgeneem.
Desondanks is nog strenger maatreëls nodig, het me. Zanele Mthembe, direkteur van gesondheidsbevordering by die departement van gesondheid, gesê.
Mthembe het tydens ’n voorlegging aan die portefeuljekomitee oor gesondheid gesê meer as 2 000 openbare insette is ontvang sedert die nuwe Wysigingswetsontwerp oor die Beheer van Tabakprodukte in 2003 vir kommentaar gepubliseer is.
Luidens die nuutste weergawe sal boetes vir oortreders drasties verhoog word. Bestaande wetgewing bepaal dat mense wat in openbare plekke rook met “nie meer as R200” nie beboet sal word. Nou sal oortreders met “nie minder nie as R20 000” beboet word.
Winkeleienaars wat regulasies oortree met betrekking tot verkoopmasjiene asook die verkoop en uitstal van sigarette, sal voorts met “nie minder nie as R100 000” beboet word. Tans staan dié boete op “nie meer as R10 000 nie”.
Verder word die boete vir oortredings oor produkinligting en standaarde – hoofsaaklik op tabakmaatskappye gemik – verhoog van “nie meer as R200 nie” tot “nie minder as R1 miljoen nie”.
Volgens Mthembe tel Suid-Afrikaanse kinders wat rook gewoonlik die gewoonte op die ouderdom van sowat 10 jaar op. “Daarom is die wetswysiging ook daarop gemik om dit moeiliker te maak om sigarette aan kinders te verkoop.”
Die wettige ouderdom in dié verband word verhoog van 16 tot 18 jaar en eienaars van verkoopmasjiene sal moet sorg dat kinders onder 18 nie toegang tot die masjiene het nie. Sulke masjiene sal ook nie ’n keuse tussen sigarette en ander produkte mag bied nie.
Wetgewing wat tabakmaatskappye verbied om hul produkte te adverteer, het ook nie heeltemal geslaag nie.“Maatskappye het nuwe metodes ontdek. Hulle gebruik nou SMS-boodskappe, die internet en ander elektroniese mediums.”
Die wetswysiging moet nog deur onder meer die Nasionale Vergadering goedgekeur word. Dit kan dus nog verander voordat dit in werking tree.
06-15-2006, 03:36 AM #786
Vishoek-egpaar in hof oor kinderporno
KAAPSTAD. – ’n Getroude paartjie van Vishoek het gister in die Wynberg-hof vir seksuele misdrywe verskyn weens die besit van kinderpornografie.
Die 49-jarige man en die 42-jarige vrou, wie se name nie genoem mag word totdat hulle gepleit het nie, se borgtog is gister verleng.
Die paartjie is vroeër elk op borgtog van R500 vrygelaat.
Mnr. Rashied Daniels, die staatsaanklaer, het gesê beeldmateriaal is in hul besit gevind.
Landdros N. Dembula-Smile het die saak tot 25 Julie uitgestel.
Die beskuldigdes sal dan na verwagting pleit.
Volgens kapt. Elliot Sinyangana, ’n polisiewoordvoerder, is daar in hul huis beslag gelê op ’n rekenaar, ’n ongelisensieerde vuurwapen en die beeldmateriaal.
Dié twee beskuldigdes is vasgetrek in ’n operasie oor die Skiereiland heen waarin die polisie ook vyf ander mans weens die besit van kinderpornografie aangekeer het.
06-15-2006, 03:41 AM #787
Verkragter woedend ná sy vonnis
PORT ELIZABETH. – ’n Herrie het gister in die hooggeregshof hier losgebars toe die Baaise reeksverkragter in ’n woedebui teen die media uitgevaar het en soos ’n matroos begin vloek het.
Polisiebeamptes by die hof moes inderhaas ingryp toe Alwin le Roux uit die beskuldigdebank wou spring nadat hy eers sy besittings in die rigting van Die Burger se fotograaf gegooi het.
Hy het hierna met ’n dreigende stemtoon en met ’n doodskyk in die oë begin vloek en skel ten aanskoue van talle mense wat begin skreeu het toe die voorval plaasvind.
Die bom het gebars pas nadat die verkragter tot 135 jaar gevonnis is en die fotograaf ’n foto van hom geneem het waar sy susters in trane afskeid neem van hom.
“F—k jou! F—k jou! Het jy nie al genoeg foto’s van my geneem nie? F—k jou! Jy het nou al oorgenoeg foto’s, jou p—s. Jou ma se p—s!” het hy woedend geskree.
Daar was geen keer aan sy uitbarsting terwyl sy gesin by hom gepleit het om sy optrede te staak nie.
Hy is hierna inderhaas al vloekend deur ’n handvol polisiebeamptes na die hofselle geneem.
Le Roux is skuldig bevind op altesaam 13 aanklagte van roof en verkragting waarvoor hy vir elk tot tussen 10 en 15 jaar tronkstraf gevonnis is.
Hy moet ’n minimum van 35 jaar tronkstraf uitdien voordat hy kan aansoek doen om parool.
Regter Dayelin Chetty het gesê elkeen van die misdrywe is gekenmerk deur deursigte beplanning waarin die lokmiddels die hoop op ’n werkgeleentheid was.
Chetty het genoem dat die verkragter se modus operandi was om by die departement van arbeid se kantore en in winkelsentrums uit te hang waar hy maklike prooi kon kry.
“Die klaers is op ’n oortuigende manier bedrieg om saam met hom te gaan. Hulle almal het gesê hy was ’n menswaardige persoon.
“Ek het aanvanklik (met die eerste klaer) gedink sy was naïef, maar soos die getuienis voortgesit is, het ek besef my instink was verkeerd,” het die regter gesê.
Volgens Chetty was die skuldige nie net tevrede met sy doelwit van verkragting nie.
“Hy wou hulle verneder en het daarom hul klere geneem sodat hulle met naakte onderlywe hulp moes gaan soek.
“Hy hou ’n duidelike ’n gevaar in vir die vroulike bevolking,” het Chetty benadruk.
Twee van die klaers het by navraag gesê hulle kan die gebeure nou agter hulle sit en aanbeweeg met hul lewens.
“Hy gaan oud en grys daar uitkom en hy sal hopelik tot berou kom. Hoe dit ook sy, die Here gaan met hom afreken.
“Sy tyd in die tronk gaan nie die skade herstel nie, want alles het klaar gebeur,” het hulle gesê.
Volgens dié klaers het hulle die verkragtings herleef toe hulle moes kom getuig en weer in sy oë kyk.
Adv. Jason Thysse het namens die staat verskyn.
Me. Lesley Ann Foster, direkteur van die Masimanyane-ondersteuningsentrum vir vroue, het in reaksie op Le Roux se vonnis gesê sy dink nie 35 jaar is genoeg nie, maar reken dit is ’n redelike vonnis, veral as die omvang van sy dade in ag geneem word.
“Ek glo nie ’n reeksverkragter is rehabiliteerbaar nie.
“Die 35 jaar wat hy in die tronk gaan sit, sal nooit kan opmaak vir wat die klaers moes deurmaak nie,” het sy gesê.
06-15-2006, 04:56 PM #788
STELLENBOSCH, bekend vir sy natuurskoon, historiese erfenis en wêreldklas-wyne, is nou vinnig besig om berug te word as 'n gesogte teiken vir skelms van allerlei aard.
So voel talle eienaars van besighede in veral die dorp se sakekern. En hulle het rede tot kommer.
Diefstal vanuit voertuie skiet die hoogte in. Volgens polisiewoordvoerders is daar 'n styging van 60% teenoor dieselfde periode in 2005. Grypdiewe ? sommige nog blote kinders wat op hul eie of in groepe werk - stap koelkomkommer kantore, restaurants en winkels binne en maak hulself uit die voete met selfone, handsakke en selfs skootrekenaars.
By outobanke ? waar veral bejaardes en toeriste geteiken word - slaan slinkse sindikate met totale minagting vir sekuriteitswagte of die polisie toe.
Eienaars en bestuurders van besighede in die middedorp het hul kommer oor die toedrag van sake met Eikestadnuus gedeel.
'n Sakevrou in Kerkstraat wat self onlangs van 'n duur skootrekenaar beroof is, sê wat deesdae gebeur "voorspel niks goeds vir die ekonomiese hart van Stellenbosch nie". "Daar gaan nie 'n dag verby nie of daar is pogings om ons of besoekers - talle van oorsee - te beroof. Die skelms wissel van kinders tot gesoute hardebaarde. Hulle kom oop en bloot die plek binne, en as jy nie op jou hoede is nie, is jy binne oomblikke die jongste slagoffer van diefstal. Hoewel ek persoonlik moeite gedoen het om die booswig wat my rekenaar met waardevolle inligting helder oordag uit my kantoor voor 'n geskokte kollega gegryp het op te spoor, is dit steeds soek," sê sy.
Twee eienaars van ondernemings in Andringastraat sê hulle het geen keuse nie as om self na hul belange om te sien. "As een van ons die skelms opmerk, lig ons die ander in. Jy ontbied die polisie, maar teen die tyd dat hulle op die toneel verskyn, is die skelms lankal skoonveld. Talle winkeleienaars dínk nie eens meer daaraan om sulke gevalle aan te meld nie."
Insp. Adriaan Vorster van die Stellenbosch SAPD sê egter dat strategieë in plek is om sulke misdaad hok te slaan.
"Ons kry goeie samewerking van die sakesektor. Alle gevalle van misdaad moet egter aangemeld word. Ons wil graag die versekering gee dat die polisie alles in hul vermoë doen om die middedorp vir almal te beveilig."
Me. Karen Harrison, voorsitter van die Stellenbosch Gemeenskap Polisiëringsforum (SGPF), het gesê dat sy die kommer van die sakelui deel, maar het terselfdertyd groter ondersteuning vir die polisie bepleit.
"Ek sien hoe hard die polisie werk. Die meeste van hulle neem hul taak baie ernstig op. Hulle offer dikwels selfs hul privaat- en gesinstyd op om hul pligte na te kom. Hulle verdien regtig die hele gemeenskap se ondersteuning. As daar egter voorvalle van wangedrag of swak diens deur bepaalde polisiebeamptes is, is dit noodsaaklik dat sulke voorvalle aangemeld word," het sy beklemtoon.
06-16-2006, 05:14 AM #789
Brandweer red baba wat byna verdrink
’n 14 maande oue babameisie wie se ouma Dinsdag oorlede is, is gisteroggend ook amper dood toe sy in ’n yskoue swembad geval het terwyl haar ma met begrafnis*reëlings oor die telefoon besig was.
Twee brandweermanne van die Tshwane-nooddienste – wat nie aan diens was nie – het tot haar redding gekom nadat sy uit die swembad gehaal is.
“Ek moes vinnig speel, want sy was al blou en amper gevries omdat sy onder in die swembad gelê het,” het die brandweerman mnr. Callie van Bosch gister gesê.
Me. Saartjie Pretorius van Wonderboom-Suid in Pretoria het mond-tot-mond-asemhaling op haar dogter, Chené, toegepas en daarna haar baba in ’n louwarm bad gesit voordat Van Bosch, wat daar naby woon, opgedaag het.
Die voorval het omstreeks 10:00 by Chené se ouerhuis in East Lynne in die ooste van Pretoria plaasgevind.
Kinders het Van Bosch geroep om te kom help.
“Ek het die meisie uit die bad gehaal en mond-tot-mond-asemhaling toegepas omdat sy nie asemgehaal het nie. Toe weet ek: óf ek ry hospitaal toe, óf die kind sterf.
“Maar ek het geweet ek kan nie alleen ry nie omdat die kind steeds noodhulp moes kry. Ek het haar in twee komberse toegedraai en saam met haar ma na die huis van ’n vriend van my gejaag sodat hy kon help.”
Mnr. Pieter Crouse, ook ’n brandweerman, het gesê hy het die hele pad na die Moot-hospitaal mond-tot-mond-asemhaling op Chené toegepas. Volgens Van Bosch het Chené sowat 4 km verder vlak begin asemhaal.
“Toe ons omtrent 1 km van die hospitaal was, het haar asemhaling sterker geword.”
Chené is in die hospitaal gestabiliseer, maar die hospitaal wou haar glo nie vir oorplasing na die Pretoriase Akademiese Hospitaal ontslaan voordat haar ouers R890,22 betaal het nie.
Mnr. Willie Williams, Chené se oupa, het gesê sy skoonseun, mnr. André Pretorius, moes met R90,22 van Laudium af jaag omdat hy net R800 by hom gehad het.
Williams en sy familie was gister nog baie geskok en kon nie sy vrou se begrafnisreëling vir volgende Donderdag afhandel nie.
06-16-2006, 05:42 AM #790
Deubraak in saak oor reisbedrog
BELLVILLE. – ’n Groot deurbraak in die ondersoek na die sowat 25 huidige en voormalige LP’s wat teregstaan weens reisbedrog, is gister gemaak.
Dit het gebeur toe ’n voormalige reiskonsultant ’n pleitooreenkoms met die Skerpioene aangegaan en skuld beken het op bedrog van R650 000. Ingevolge die ooreenkoms gaan sy vir die staat getuig.
Shamima Limalia (33) van Lansdowne het gister in die plaaslike streekhof skuld beken op twee aanklagte van bedrog van onderskeidelik R250 000 en R400 000.
Limalia, deftig geklee in ’n swart broekpak en ondersteun deur haar man, het rustig en ontspanne voorgekom tydens die hofverrigtinge.
Sy was ten tyde van die voorvalle ’n konsultant vir Bathong Travel en ITC Travel.
Limalia het erken dat sy van Januarie 2000 tot September 2003 besprekings en reisreëlings namens LP’s gedoen het en dan fiktiewe eise vir vliegkaartjies aan die parlement gestuur het. Sy het geweet die reismagtigings kon net gebruik word vir vliegkaartjies.
Sy het erken die reismagtigings is onregmatig gebruik vir onder meer hotelverblyf, huurmotors en ander voordele.
Luidens die pleitooreenkoms het Limalia ’n persoonlike voordeel van R78 000 uit die transaksies gekry.
Ter versagting is ook in aanmerking geneem dat Limalia bereid is om vir die staat te getuig teen die ander beskuldigdes en dat sy reeds ’n verklaring afgelê het.
Die reisbedrogsaak teen die ander beskuldigdes sal weer op 31 Julie voortgaan in die hooggeregshof in Kaapstad.
Limalia is ’n boete van R90 000 opgelê asook drie jaar korrektiewe toesig wat onder meer huisarres behels. Sy is ook ’n verdere sewe jaar tronkstraf, opgeskort vir vyf jaar, opgelê.
Die pleitooreenkoms het voor landdros Johann Vermaak gedien.
Adv. Jannie van Vuuren het aangekla en adv. Theresa Smit het verdedig.
Mnr. Adrian Mopp, hoof van die Skerpioene in die Wes-Kaap, het luidens ’n verklaring gesê hy beskou die pleitooreenkoms as ’n belangrike mylpaal in die ondersoek.
Die getuienis van Limalia oor die presiese omvang van die bedrog, die beplanning en die uitvoering daarvan sal die staat se saak soveel sterker maak, het hy gesê.